<h2>PRESENTACIÓ</h2>
<p>Dèiem en la presentació del <strong>I CONGRÉS DE L’AIGUA A CATALUNYA</strong> que aquest podria constituir el marc idoni per avançar en la solució dels problemes relatius al món de l’aigua a Catalunya, si partíem del convenciment de que ningú de nosaltres té el patrimoni de la veritat absoluta i que els plantejaments estrictament ideològics o pretesament dogmàtics mai no han donat resultats positius.</p>
<p>És per això que vam plantejar aquell I Congrés des d’una perspectiva oberta i plural, de forma que ningú que tingués quelcom a aportar en positiu sobre les diferents problemàtiques i sensibilitats de tot tipus que operen respecte de l’aigua, quedés fora del debat.</p>
<p>Vam fer, també, una reflexió: si aquest Congrés finalitzés el 19 de març de 2015, ens hauríem equivocat i ens hauríem equivocat profundament. Aquell I Congrés de l’Aigua a Catalunya hauria de tenir vocació de perdurabilitat i així hauria de continuar la seva feina demà, passat, i l’altre, i l’altre...</p>
<p>De forma coherent amb aquesta reflexió, ens hem dedicat amb intensitat a difondre i explicar arreu el territori el conjunt de Conclusions que va elaborar el <i>Comitè Científic Tècnic del I Congrés</i>.</p>
<p>Ara, conscients de que cal aprofundir en la recerca de solucions als problemes que pateix el sector de l’aigua a casa nostra , enllestim la tasca il•lusionant i responsable d’organitzar el <strong>II CONGRÉS DE L’AIGUA A CATALUNYA</strong>, amb el mateix esperit constructiu i participatiu que va inspirar l’exitosa edició anterior.</p>
<h2>A QUI VA ADREÇAT EL II CONGRÉS?</h2>
<p>Un Congrés de les característiques esmentades ha de permetre la participació activa del màxim número d’agents involucrats en la planificació, ordenació i gestió dels serveis relacionats amb el cicle integral de l’aigua i, en conseqüència, té la pretensió d’adreçar-se al conjunt de les Administracions Públiques amb competències en la matèria, als gestors públics o privats sota quina responsabilitat es desenvolupen les competències que les lleis atribueixen a cadascun d’ells, als professionals de les diferents qualificacions que hi actuen i, en general, a tots aquells ciutadans interessats i preocupats per la millora de l’eficiència quantitativa i qualitativa de l’aigua que consumeixen.</p>